Fort Clark (North Dakota)
Fort Clark var en større handelsstation for byttehandel med indianere i North Dakota fra cirka 1829 til 1860.

Fortets betydning 
Opført som en efterfølger for den kortlivede handelsstation Tilton’s Post bygget først i 1820erne lå fortet perfekt med under 200 meter hen til mandan-byen Mitutanka med over 60 jordhytter.

Fortet var en af tre vigtige handelsstationer opført ved Missouri River af pelskompagniet Upper Missouri Outfit, populært omtalt som American Fur Company. (De to andre var Fort Pierre i South Dakota og Fort Union i North Dakota på kanten til Montana). Forterne fungerede både som handelsstationer og som hoved-depoter for mindre forter andre steder samt for handelsfolk, der aktivt opsøgte indianerne i deres lejre og byer.

Kort beskrivelse af Fort Clark 
Fortets palisade omkring hovedbygningerne var cirka 35 x 45 meter med to bastioner og to porte. Ved den ene port stod fortets skindpresser. Et bundt bisonskind bestod gerne af ti skind presset hårdt sammen for at spare plads under transporten i båd ned til pelskompagniets lagerhus i St. Louis. En simpel begravelsesplads for uheldige ansatte lå 70 meter syd for fortet.

Kunderne i fortet og lukningen af det 
De første år betjente fortet navnlig de lokale mandaner og hidatsaer, men også crower, yankton- og yanktonai-siouxer samt nordlige lakotaer kom for at bytte bisonhuder og skind til varer af europæisk fabrikat. Fra 1838 overtog arikaraerne rollen som fortets stamkunder, idet de flyttede ind i de tomme jordhytter i Mitutanka, efter at mandanerne var blevet hårdt ramt af en koppe-epidemi.

Fort Clark blev opgivet som urentabelt i 1860 og forladt. Fortet brændte i 1861; endda var der gammelt træ nok på pladsen til at floddampere på Missouri River lagde til land for at samle brænde fra resterne af fortet frem til 1865.

Værd at vide 
Fort Clark og nogle af dets ansatte er udødeliggjort af George Catlin i ”North American Indians” og af Maximilian zu Wied i ”Travels in the Interior of America, 1832-1834”. Begge opholdt sig i fortet som gæster, mens de lærte, hvad de kunne, om mandan-stammen.

Francis A. Chardon bestyrede Fort Clark fra foråret 1834 til maj 1839 og nedskrev dag for dag, hvad der skete i og omkring fortet. Dagbogen er udgivet som ”Chardon’s Journal At Fort Clark, 1834-1839.”

Referencer 

USA's historie
North Dakota
Oprindelige amerikanere i USA